Alkoholilain uudistuksen tulos: Suomalaiset juovat enemmän lonkeroa kuin koskaan aiemmin

Viimevuotinen lakiuudistus kasvatti long drink -juomien ja vahvan oluen kulutusta.

Vahvojen oluiden kulutus kasvoi selvästi viime vuonna, kun niiden myynti sallittiin ruokakaupoissa. Vielä enemmän kasvoi lonkeroiden eli long drink -juomien myynti, joka oli suurinta koskaan. Seuranta alkoi 1960-luvulla.

Muutosten myötä alkoholin kokonaiskulutus kääntyi nousuun 12 vuoden pienenemisen jälkeen. Kokonaiskulutus oli viime vuonna 10,4 litraa sataprosenttia alkoholia 15 vuotta täyttänyttä suomalaista kohti. Suurimmillaan se oli 12,7 litraa vuosina 2005 ja 2007.